text: Mand mishandlet og voldtaget på hotel - i dag skal sagen for retten
  07 maj 2018 kl. 03.45
  To mænd fra Vejle er tiltalt for grov vold mod en 42-årig mand, som også blev voldtaget med en plastikflaske. Mandag skal sagen for retten, skriver Vejle Amts Folkeblad.
  To 38-årige mænd fra Vejle skal i dag for retten i Kolding. De er tiltalt for grov vold mod en 42-årig mand, som også blev voldtaget med en plastikflaske, skriver Vejle Amts Folkeblad.
  Voldsepisoden fandt sted på Vejle Center Hotel i december sidste år, hvor den 42-årige ifølge politiet blev slået og trampet på i hovedet og på kroppen af den ene af de 38-årige mænd, mens den anden filmede volden med sin mobiltelefon. 
  Den 42-årige blev også beordreret til at tage sit tøj af og lægge sig på gulvet, hvorefter den ene tiltalte, ifølge anklageskriftet, tvang en tom plastikvandflaske op i anus på den 42-årige.
  De to sigtede er derfor også tiltalt for voldtægt i form af andet seksuelt forhold end samleje med den 42-årige.
  